钦定古今图书集成/明伦汇编/氏族典/第145卷 > 《廖用贤尚友录》 > 孙宝
## 钦定古今图书集成/明伦汇编/氏族典/第145卷 > 《廖用贤尚友录》 > 孙宝

按《汉书孙宝传》：“宝字子严，颍川鄢陵人也。以明经为
郡吏。御史大夫张忠荐宝经明质直，为议郎，迁谏大
夫。鸿嘉中，广汉群盗起，选为益州刺史。宝亲入山谷，
谕告群盗，遣归田里，坐失死罪免。益州吏民多陈宝
功效，上复拜宝为冀州刺史，迁丞相司直。会益州蛮
夷犯法，巴蜀颇不安，上以宝著名西州，拜为广汉太”
守，征为京兆尹。故吏侯文以刚直不苟合，宝以恩礼
请文署为掾，敕取奸恶。文曰：“霸陵杜穉季。”宝默然。穉
季者，大侠，与淳于长、萧育等皆厚善。宝前失车骑将
军，长方贵幸，友宝，宝亦附之。始视事，而长以穉季托
宝，故宝无以应文。穉季知之，杜门不敢犯法。明年病
死。会淳于长败，宝与萧育等皆坐免官。哀帝即位，征
宝为谏大夫，迁司隶。初，傅太后与中山孝王母冯太
后俱事元帝，有郤，傅太后使有司考冯太后令，自杀，
众庶冤之。宝奏请覆治，傅太后大怒，上迺顺指下宝
狱。傅喜、龚胜固争，上为言，太后复官。顷之，郑崇下狱，
宝上书称其冤，免宝为庶人。哀帝崩，王莽白王太后，
征为光禄大夫。平帝立，宝为大司农，坐免，终于家。建
武中，录《旧德臣》，以宝孙伉为诸长。